Landsliðsmaðurinn Aron Pálmarsson gengur til liðs við Danmerkurmeistara Álaborgar í sumar. Aron varð Spánarmeistari með Barcelona í gærkvöld.
Barcelona vann stórstigur á Puente Genil 37-21 í gær og tryggði sér um leið sigur í spænsku deildinni. Þetta er tíundi deildarmeistaratitill Arons í þremur löndum en hann varð fimm sinnum deildarmeistari með þýska liðinu Kiel, tvisvar vann hann ungversku deildina með Veszprem og nú hefur hann unnið þá spænsku með Barcelona í þrígang. Í morgun staðfestu dönsku meistararnir í Álaborg að Aron myndi ganga til liðs við félagið í sumar og verður Álaborg því fjórða félagslið Arons sem atvinnumaður. Aron gerir þriggja ára samning við Danmerkurmeistarana. Þar mun hann hitta fyrir landsliðsmanninn fyrrverandi Arnór Atlason en Arnór er aðstoðarþjálfari danska liðsins. Ljóst er að meistaralið Álaborgar ætlar sér enn stærri hluti á næstu árum en árið 2022 mun Daninn Mikkel Hansen ganga til liðs við félagið.
Þau fjórtán lið ensku úrvalsdeildarinnar í fótbolta sem ekki eru hluti af hinni nýju ofurdeild munu funda um áform hinna sex félaganna í dag. Everton sendi í morgun frá sér yfirlýsingu þar sem segir að félagið sé afar vonsvikið yfir þessari ákvörðun liðanna sex. Þau hugsi aðeins um eigin hagsmuni og sverta um leið orðspor íþróttarinnar. Í yfirlýsingu frá Brighton í dag segir að stofnun ofurdeildar myndi eyðileggja drauma fótboltaliða á öllum stigum enska fótboltans. Þrátt fyrir mikla ólgu á Englandi heldur enska úrvalsdeildin áfram og mun Brighton heimsækja Chelsea í kvöld. Brighton er í 16. sæti deildarinnar með 33 stig en Chelsea situr í 5. sætinu með 54. Í gær fékk Leeds Liverpool í heimsókn á Elland Road. Sadio Mané kom Liverpool í 1-0 eftir rúmlega hálftímaleik en Diego Llorente jafnaði metin fyrir Leeds skömmu fyrir leikslok og 1-1 voru lokatölur. Leeds er í 10. sæti deildarinnar með 46 stig, líkt og Arsenal, en Liverpool situr í 6. sætinu með 53 stig.
Handboltamaðurinn Aron Pálmarsson verður leikmaður Danmerkurmeistara Álaborgar í sumar. Aron varð spænskur meistari með Barcelona í gærkvöld. 